CELEX: 32019R0714
Language: ro
Date: 2019-03-07 00:00:00
Title: Regulamentul delegat (UE) 2019/714 al Comisiei din 7 martie 2019 de înlocuire a anexei I și de modificare a anexelor II și VII la Regulamentul (UE) nr. 211/2011 al Parlamentului European și al Consiliului privind inițiativa cetățenească

10.5.2019   
               
               
                  RO
               
               
                  Jurnalul Oficial al Uniunii Europene
               
               
                  L 123/30
               
            
         REGULAMENTUL DELEGAT (UE) 2019/714 AL COMISIEI
         din 7 martie 2019
         de înlocuire a anexei I și de modificare a anexelor II și VII la Regulamentul (UE) nr. 211/2011 al Parlamentului European și al Consiliului privind inițiativa cetățenească
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 211/2011 al Parlamentului European și al Consiliului din 16 februarie 2011 privind inițiativa cetățenească (1), în special articolul 16,
         întrucât:
         
                     (1)
                  
                  
                     Articolul 7 alineatul (2) din Regulamentul (UE) nr. 211/2011 prevede că, în cel puțin un sfert din statele membre, numărul minim de semnatari ai unei inițiative cetățenești ar trebui să corespundă numărului deputaților în Parlamentul European aleși în fiecare stat membru, înmulțit cu 750. Aceste numere minime sunt stabilite în anexa I la regulamentul în cauză.
                  
               
                     (2)
                  
                  
                     La 29 martie 2017, Regatul Unit al Marii Britanii și Irlandei de Nord („Regatul Unit”) a transmis notificarea intenției sale de a se retrage din Uniune în temeiul articolului 50 din Tratatul privind Uniunea Europeană. Tratatele nu se vor mai aplica Regatului Unit de la data intrării în vigoare a unui acord de retragere sau, în absența unui acord, la doi ani după respectiva notificare, și anume începând cu data de 30 martie 2019, cu excepția cazului în care Consiliul European, în acord cu Regatul Unit, decide în unanimitate să prelungească această perioadă.
                  
               
                     (3)
                  
                  
                     La 28 iunie 2018, Consiliul European a adoptat Decizia (UE) 2018/937 a Consiliului European (2) de stabilire a componenței Parlamentului European. Decizia respectivă, care a intrat în vigoare la 3 iulie 2018, stabilește numărul de reprezentanți în Parlamentul European aleși în fiecare stat membru, pentru legislatura parlamentară 2019-2024, care începe la 2 iulie 2019.
                     Pentru a reflecta aceste norme în ceea ce privește numărul minim de semnatari prevăzut în anexa I la Regulamentul (UE) nr. 211/2011, ar trebui modificată anexa I la Regulamentul (UE) nr. 211/2011. Această modificare ar trebui să se aplice de la 2 iulie 2019, dată la care începe legislatura parlamentară 2019-2024. Cu toate acestea, în cazul în care perioada de doi ani menționată la articolul 50 alineatul (3) din Tratatul privind Uniunea Europeană este prelungită după data menționată, modificarea ar trebui să devină aplicabilă după expirarea prelungirii perioadei. Din motive de claritate, anexa I ar trebui înlocuită.
                  
               
                     (4)
                  
                  
                     Articolul 4 alineatul (1) din Regulamentul (UE) nr. 211/2011 prevede că organizatorii unei propuneri de inițiativă cetățenească trebuie să înregistreze propunerea în registrul Comisiei, furnizând informațiile stabilite în anexa II la regulamentul în cauză.
                  
               
                     (5)
                  
                  
                     Articolul 9 din Regulamentul (UE) nr. 211/2011 prevede că, pentru a prezenta Comisiei inițiativa cetățenească, organizatorii trebuie să utilizeze formularul prevăzut în anexa VII la regulamentul în cauză.
                  
               
                     (6)
                  
                  
                     Formularele din anexele II și VII la Regulamentul (UE) nr. 211/2011 conțin o notă de subsol care oferă informații cu privire la modul în care sunt prelucrate datele cu caracter personal ale organizatorilor și ale sponsorilor. Informațiile din notele de subsol respective trebuie scurtate și simplificate, pentru a se evita confuzia cu declarația de confidențialitate utilizată pentru prelucrarea datelor în cauză.
                  
               
                     (7)
                  
                  
                     Textul din notele de subsol în cauză face trimitere la Regulamentul (CE) nr. 45/2001 al Parlamentului European și al Consiliului (3). De la 11 decembrie 2018, Regulamentul (CE) nr. 45/2001 a fost abrogat și înlocuit de Regulamentul (UE) 2018/1725 al Parlamentului European și al Consiliului (4). Prin urmare, trimiterea la Regulamentul (CE) nr. 45/2001 ar trebui eliminată din notele de subsol respective.
                  
               
                     (8)
                  
                  
                     Prin urmare, anexa I la Regulamentul (UE) nr. 211/2011 ar trebui înlocuită, iar anexele II și VII la regulamentul respectiv ar trebui modificate în consecință,
                  
               ADOPTĂ PREZENTUL REGULAMENT:
         
            Articolul 1
            Regulamentul (UE) nr. 211/2011 se modifică după cum urmează:
            
                        1.
                     
                     
                        Anexa I se înlocuiește cu textul prevăzut în anexa la prezentul regulament.
                     
                  
                        2.
                     
                     
                        În anexa II, textul din nota de subsol (1) se înlocuiește cu următorul text:
                        
                                    „(1)
                                 
                                 
                                    În registrul online al Comisiei sunt puse la dispoziția publicului numai numele complete ale organizatorilor, adresele de e-mail ale persoanelor de contact și informațiile referitoare la sursele de sprijin și de finanțare.
                                    Persoanele vizate au dreptul să se opună publicării datelor lor cu caracter personal din motive imperioase și legitime referitoare la situația lor specifică.”
                                 
                              
                  
                        3.
                     
                     
                        În anexa VII, textul din nota de subsol (1) se înlocuiește cu următorul text:
                        
                                    „(1)
                                 
                                 
                                    În registrul online al Comisiei sunt puse la dispoziția publicului numai numele complete ale organizatorilor, adresele de e-mail ale persoanelor de contact și informațiile referitoare la sursele de sprijin și de finanțare.
                                    Persoanele vizate au dreptul să se opună publicării datelor lor cu caracter personal din motive imperioase și legitime referitoare la situația lor specifică.”
                                 
                              
                  
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Articolul 1 punctul 1 se aplică de la 2 iulie 2019 sau din ziua următoare celei în care tratatele încetează să se aplice Regatului Unit în temeiul articolului 50 alineatul (3) din Tratatul privind Uniunea Europeană, dacă această dată este ulterioară.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 7 martie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 65, 11.3.2011, p. 1.
         
            (2)  Decizia (UE) 2018/937 a Consiliului European din 28 iunie 2018 de stabilire a componenței Parlamentului European (JO L 165 I, 2.7.2018, p. 1).
         
            (3)  Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (JO L 8, 12.1.2001, p. 1).
         
            (4)  Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39).
      
      
         
            ANEXĂ
            NUMĂRUL MINIM DE SEMNATARI PENTRU FIECARE STAT MEMBRU
            
                        Belgia
                     
                     
                        15 750 
                     
                  
                        Bulgaria
                     
                     
                        12 750 
                     
                  
                        Republica Cehă
                     
                     
                        15 750 
                     
                  
                        Danemarca
                     
                     
                        10 500 
                     
                  
                        Germania
                     
                     
                        72 000 
                     
                  
                        Estonia
                     
                     
                        5 250 
                     
                  
                        Irlanda
                     
                     
                        9 750 
                     
                  
                        Grecia
                     
                     
                        15 750 
                     
                  
                        Spania
                     
                     
                        44 250 
                     
                  
                        Franța
                     
                     
                        59 250 
                     
                  
                        Croația
                     
                     
                        9 000 
                     
                  
                        Italia
                     
                     
                        57 000 
                     
                  
                        Cipru
                     
                     
                        4 500 
                     
                  
                        Letonia
                     
                     
                        6 000 
                     
                  
                        Lituania
                     
                     
                        8 250 
                     
                  
                        Luxemburg
                     
                     
                        4 500 
                     
                  
                        Ungaria
                     
                     
                        15 750 
                     
                  
                        Malta
                     
                     
                        4 500 
                     
                  
                        Țările de Jos
                     
                     
                        21 750 
                     
                  
                        Austria
                     
                     
                        14 250 
                     
                  
                        Polonia
                     
                     
                        39 000 
                     
                  
                        Portugalia
                     
                     
                        15 750 
                     
                  
                        România
                     
                     
                        24 750 
                     
                  
                        Slovenia
                     
                     
                        6 000 
                     
                  
                        Slovacia
                     
                     
                        10 500 
                     
                  
                        Finlanda
                     
                     
                        10 500 
                     
                  
                        Suedia
                     
                     
                        15 750